SUNCE, ZEMLJA I „GOSPODAR PRSTENOVA“ DANAS PORAVNANI U PRAVCU

Danas, 3. lipnja, „gospodar prstenova“ (Saturn) nalazi se najbliže Zemlji. Razdaljina koja nas dijeli mjeri punih milijardu i tristotine četrdeset devet milijuna kilometara. Kažemo da je Saturn u planetarnoj konfiguraciji koju nazivamo opozicija. Zamišljena linija koji bi povukli od Sunca, preko Zemlje do Saturna danas bi bila ravna linija (pravac).

Saturn večeras izlazi u 20:29 i sjaji poput zvijezde prve magnitude. Nedaleko njega nalazi se i crvenkasta planeta Mars koja je skoro pet puta većeg sjaja (-1.7m). Zadnje ovakvo približavanje ovih dviju planeta za vrijeme njihovih opozicija dogodilo se osamdesetih godina prošlog stoljeća! Između njih smjestila se sjajna zvijezda Antares u zviježđu Škorpiona. Najbolje vrijeme za opažanje ovih objekata nad jugoistočnim horizontom nastupa nakon 22:00h.

Na drugoj, sjevernoj strani neba očekuju nas i dva poprilično markanta prolaska Međunarodne svemirske postaje, prvi od 22:20 do 22:27 te drugi od 23:57 do 00:01. Pogledamo li visoko gore prema zapadu primjetiti ćemo sada najsjajniju vidljivu planetu na nebu – plinoviti div Jupiter.

Marino Tumpić